Harmaa norjanhirvikoira

**Harmaa norjanhirvikoira** () on norjalainen koirarotu, joka on valittu Norjan kansalliskoiraksi. Vuosina 2021–2025 Suomessa rekisteröitiin vuosittain 400–700 harmaata norjanhirvikoiraa ja vuonna 2025 rotu oli Suomessa 17. suosituin koirarotu.

## Ulkonäkö

Harmaa norjanhirvikoira on tyypillinen pystykorva lyhyine kehoineen, rotevine rakenteineen ja hyvine ryhteineen. Se on tiivisrakenteinen, neliömäinen, ryhdikäs. Se on kestävä ja sietää hyvin sadetta sekä koleaa säätä. Sen korvat ovat kiinnittyneet korkealle ja ovat jäykästi pystyt, kärjistään terävät, verraten pienet. Silmät ovat ruskeat, mieluiten tumman ruskeat. Runko on tiivisrakenteinen ja lyhyt. Etutassut ovat aina vaaleat edestä päin katsottuna. Häntä on korkealle kiinnittynyt, voimakas ja verraten lyhyt, tiukalle kiepille kiertynyt, mieluiten selän keskiviivan päälle.

Karvapeite on runsas, keskipitkä, tiheä ja karhea. Väritys on aina harmaa, eri sävyissään; perusväriä vaaleampaa väritys on rinnassa, raajoissa ja vatsassa; korvien pitää olla tummat ja kuonossa tulee olla tumma maski. Rodun ihannesäkäkorkeus on 52 cm uroksilla ja 49 cm nartuilla.

## Luonne ja käyttäytyminen
Harmaa norjanhirvikoira on rohkea, tarmokas ja peloton. Se viihtyy perhekoirana ja on täynnä tarmoa. Se on helppo koulutettava, mutta on ensisijaisesti ja enimmäkseen hyvä metsästyskoira. Rodulla on hyvin äänekäs haukku. Harmaata norjanhirvikoiraa on käytetty lähinnä kaikenlaiseen suurriistan metsästykseen, mutta enimmäkseen hirven ja karhun metsästyksessä.

## Alkuperä

Harmaa norjanhirvikoira on melko vanha rotu, mutta tarkkaa syntyaikaa on mahdotonta sanoa. Ensimmäisen kerran se oli esillä koiranäyttelyssä Oslossa vuonna 1877.

Nykyään DNA-kokeet osoittavat, että harmaa norjanhirvikoira ei ole kuitenkaan niin vanha koirarotu kuin on tähän asti uskottu, ehkä vain 150–200 vuotta nykyisessä olomuodossaan. 

Harmaa norjanhirvikoira on norjalaisruotsalainen rotu, joka polveutuu vanhoista skandinaavisista pystykorvista. Kantarotu oli gråhund, ja kyseinen nimi viittasi alun perin sekä norjanhirvikoiraan että jämtlanninpystykorvaan. Alun perin FCI tunnusti gråhundin norjalais-ruotsalaisena rotuna, joka jakaantui myöhemmin tanakampaan harmaaseen norjanhirvikoiraan ja korkeampaan ja pitkänomaisempaan jämtlanninpystykorvaan.

## Terveys
Rodun keskimääräinen elinikä on noin 10 vuotta, kun tarkastellaan vuosina 2010–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet ja tapaturmat. Harmaan norjanhirvikoiran tyypillisimmät terveysongelmat ovat lonkkaniveldysplasia, muutamat silmäsairaudet ja lyhytkasvuisuus.

Vuosina 2010–2025 tutkituilla rodun edustajilla 80 %:lla oli terveet lonkat (Suomen Kennelliiton arvosteluasteikolla A ja B), kun taas kohtalaista tai vaikeaa lonkkaniveldysplasiaa esiintyy vain 3 %:lla rodun edustajista (Suomen Kennelliiton arvosteluasteikolla D tai E. 

Erilaisista silmäsairauksista rodulla esiintyy ylimääräisiä ripsiä (distichiasis), kaihia ja glaukoomaa. Glaukoomaan on kehitetty geenitesti, jota hyödyntämällä jalostuksessa voidaan sairastuneiden koirien määrää vähentää. Rodussa esiintyy myös kääpiökasvuisuutta, johon on myöskin kehitetty geenistesti.

Yleisellä tasolla sisäsiittoisuus lisää sairastavuutta ja heikentää rodun elinvoimaa. Harmaa norjanhirvikoira on keskimääräistä koirarotua sisäsiittoisempi. Geenitutkimuksessa vähiten sisäsiittoisen koirarodun sisäsiittoisuusluku oli hieman alle 10 %. Täysin eri sukulinjoista peräisin olevien serkusten jälkeläisen sisäsiittoisuusluku on 6,25 % ja täyssisarusten jälkeläisellä luku on vastaavasti 25 %, mikä on melkein sama, mitä keskimääräisellä koirarodulla on havaittu geenitutkimuksissa. Harmaan norjanhirvikoiran jälkeläisen luku on geenitutkimuksissa ollut 30 %.

## Katso myös

* Jämtlanninpystykorva
* Musta norjanhirvikoira
* Hälleforsinkoira
* Valkoinen ruotsinhirvikoira

## Lähteet

* Suomen harmaahirvikoirajärjestö
* KoiraNet-jalostustietojärjestelmä

### Viitteet

## Kirjallisuutta
* Petra Pallukka, Nina Toukoluoto, Riitta Maaniemi ja Annikki Verkkoniemi: Harmaa norjanhirvikoira (Perhemediat 2006)

## Aiheesta muualla

*Norjan hirvikoirakerhojen liiton kotisivu 
*Norwegian Elkhound Association of America